
Европейският парламент,
–	като взе предвид предложението на Комисията до Парламента и до Съвета (COM(2025)0621 – C10‑0270/2025),
–	като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013[footnoteRef:1] (наричан по-нататък „Регламент за ЕФПГ“),  [1:  	ОВ L 153, 3.5.2021 г., стр. 48, ELI: http://data.europa.eu/eli/reg/2021/691/oj.] 

–	като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027[footnoteRef:2], изменен с Регламент (ЕС, Евратом) 2024/765 на Съвета[footnoteRef:3], и по-специално член 8 от него,  [2:  	ОВ L 433 I, 22.12.2020 г., стр. 11, ELI: http://data.europa.eu/eli/reg/2020/2093/oj.]  [3:  	Регламент (ЕС, Евратом) 2024/765 на Съвета от 29 февруари 2024 г. за изменение на Регламент (EC, Евратом) 2020/2093 за определяне на многогодишната финансова рамка за годините 2021 – 2027 (ОВ L, 2024/765, 29.2.2024 г., ELI: http://data.europa.eu/eli/reg/2024/765/oj).] 

–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси[footnoteRef:4], включително пътна карта за въвеждането на нови собствени ресурси, и по-специално точка 9 от него, [4:  	ОВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид становището на комисията по заетост и социални въпроси,
–	като взе предвид доклада на комисията по бюджети (A10-0239/2025),
А.	като има предвид, че Съюзът създаде законодателни и бюджетни инструменти за предоставяне на допълнителна подкрепа за работници, засегнати от последиците от големи структурни промени в моделите на световната търговия или от последиците на световната финансова и икономическа криза, както и за подпомагане на тяхната реинтеграция на пазара на труда; като има предвид, че тази помощ се предоставя чрез финансова подкрепа за работниците и дружествата, за които те са работили;
Б.	като има предвид, че Швеция подаде заявление EGF/2025/003 SE/Northvolt за финансов принос от Европейския фонд за приспособяване към глобализацията (ЕФПГ) след съкращаването на 6 486 работници[footnoteRef:5] в икономическия отрасъл от разделение 2 по NACE Rev.71 (Архитектурни и инженерни дейности, технически изпитвания и анализи) в регионите Övre Norrland (SE33), Stockholm (SE11) и Östra Mellansverige (SE12), като 5 829 съкращения са извършени в рамките на референтния период за заявлението 28 ноември 2024 г. – 28 март 2025 г., а 657 съкращения – преди или след референтния период;  [5:  	По смисъла на член 3 от Регламента за ЕФПГ.] 

В.	като има предвид, че през референтния период за заявлението бе посочено съкращаването на общо 5 829 работници, включително 5 561 съкратени работници, чиято дейност е преустановена в предприятието Northvolt AB (Northvolt) и в негови дъщерни дружества[footnoteRef:6], и 268 съкратени работници в 8 доставчици и производители надолу по веригата на Northvolt; [6:  	Включително съвместни предприятия на Northvolt и Volvo Cars, за които в началото на 2025 г. Volvo Cars придоби всички акции, за да бъде едноличен собственик на тези дружества.] 

Г.	като има предвид, че заявлението се основава на критериите за намеса по член 4, параграф 2, буква а) от Регламента за ЕФПГ; като има предвид, че за допълнителните 657 съкратени работници, чиято дейност е прекратена преди или след четиримесечния референтен период, може да се установи ясна причинно-следствена връзка със събитието, което е довело до преустановяване на дейността на работниците, съкратени по време на референтния период, както се изисква съгласно член 6, параграф 2 от Регламента за ЕФПГ; 
Д.	като има предвид, че предприятието Northvolt е било специализирано в архитектурни и инженерни дейности, технически изпитвания и производство на батерии; като има предвид, че на 12 март 2025 г. дружеството е обявило несъстоятелност поради трудности, свързани с производството, по-специално в резултат на свръхпредлагане поради силна конкуренция на вноса, произхождащ главно от Китай, който доминира международния пазар с дял от над 80% от световното производство на акумулаторни батерии; 
Е.	като има предвид, че Европа се нуждае от силна и конкурентоспособна промишленост за производството на акумулаторни батерии с цел намаляване на вредните стратегически зависимости и повишаване на нейната промишлена автономност, както и за постигане на нейните цели в областта на климата и енергийния преход; като има предвид, че секторът на акумулаторните батерии и неговите доставчици е изправен пред големи енергийни и капиталови разходи, забавяния в производството, изкривявания на глобализирания пазар, както и нарастващ конкурентен натиск от страна на производители от трети държави, и по-специално Китай[footnoteRef:7]; [7:  	Работна програма на Комисията за 2026 г., Europe's Independence Moment („Моментът за независимост на Европа“) https://commission.europa.eu/strategy-and-policy/strategy-documents/commission-work-programme/commission-work-programme-2026_en] 

Ж.	като има предвид, че Arbetsförmedlingen (Шведската публична служба по заетостта) предоставя националното предварително финансиране и съфинансиране за мерките;
З.	като има предвид, че са спазени изискванията, определени в националното законодателство и в правото на Съюза относно колективните съкращения;
И.	като има предвид, че финансовото участие от ЕФПГ следва да бъде насочено главно към активни мерки на политиката на пазара на труда и персонализирани услуги, целящи бързото реинтегриране на бенефициерите на достойни и устойчиви работни места във или извън първоначалния им сектор на дейност и подготвящи ги същевременно за една по-екологична и по-цифровизирана европейска икономика;
Й.	като има предвид, че ЕФПГ не надхвърля максимален годишен размер от 30 милиона евро (по цени от 2018 г.), както е посочено в член 8 от Регламент (ЕС, Евратом) 2020/2093, изменен с Регламент (ЕС, Евратом) 2024/765; 
1.	изразява съгласие с Комисията, че условията по член 4, параграф 2, буква а) от Регламента за ЕФПГ са изпълнени и че Швеция има право на финансов принос в размер на 8 526 322 EUR съгласно посочения регламент, което съставлява 60% от общите разходи в размер на 14 210 537 EUR, като те включват разходи за персонализирани услуги в размер на 13 663 977 EUR и разходи за дейности по подготовка, управление, информация и публичност, контрол и докладване в размер на 546 560 EUR;
2.	отбелязва, че шведските органи са подали заявлението на 16 юни 2025 г. и че след предоставянето на допълнителна информация от Швеция, Комисията е приключила оценката си на 28 октомври 2025 г., повече от четири месеца по-късно, и е уведомила Парламента за това още на същия ден; подчертава, че е важно времето за разглеждане на документите (между момента на подаване на заявлението за помощ от ЕФПГ и вземането на решението за финансиране) да се съкрати значително, за да се гарантира, че финансовата подкрепа може да се мобилизира незабавно; подчертава необходимостта от опростяване и ускоряване на вътрешните процедури, при пълно запазване на институционалния баланс, в частност правата на Парламента като бюджетен орган;
3.	отбелязва, че заявлението касае съкращаването на 6 486 работници, засегнати от мащабно преструктуриране на предприятието Northvolt, което доведе до обявяването на най-големия фалит в Швеция в днешно време; отбелязва освен това, че общо 5 800 съкратени работници ще бъдат бенефициери от целевата група, като се очаква те да вземат участие в мерките;
4.	отбелязва голямото значение на съкращаването на работни места в град Skellefteå, където равнището на безработицата достигна до 8,2% през предходната година; отбелязва, че повечето от съкратените работници имат високо равнище на образование и са на възраст под 54 години, като те имат специализирани умения в областта на производството и инженеринга на батерии; подчертава, че са необходими бързи действия за предотвратяване на структурния регионален упадък, и изтъква, че е важно да се насърчават висококачествени и ориентирани към бъдещето работни места, за да се гарантира дългосрочна икономическа и социална устойчивост;
5.	отбелязва, че от август 2025 г. американското стартиращо предприятие Lyten, световен лидер в производството на литиево-серни батерии, е сключило обвързващо споразумение за придобиване на оставащите активи на Northvolt в Швеция, Германия и Полша до края на 2025 г. и че то планира да наеме отново съкратените работници, като се вземе предвид възможността да им се предложат равностойни работни места в региона; подчертава, че повторното наемане на работниците следва да се разглежда като основен вариант и че при поемане на дейността от новото предприятие всички неизползвани суми следва да бъдат възстановени на Комисията;
6.	припомня, че със съгласието на синдикалните организации и социалните партньори персонализираните услуги, които трябва да бъдат предоставени на всички работници, включват следните действия: задълбочена оценка и индивидуално планиране, дейности по търсене на работа и наставничество, подкрепа за започване на собствен бизнес и инвестиционна подкрепа, обучение във връзка с пазара на труда, обучителни курсове, специална подкрепа за навлизане на пазара на труда или за продължаване на образованието, помощи и обучения за придобиване на цифрови умения; подчертава, че шведските органи следва да посочват произхода и да гарантират видимостта на финансирането от Съюза, а така също и да подчертават добавената стойност на интервенцията на Съюза, като осигуряват последователна, ефективна и целенасочена информация за различни видове публика, включително целенасочена информация за бенефициерите, местните и регионалните органи, социалните партньори, медиите и обществеността;
7.	подчертава, че квалификациите и уменията на съкратените работници продължават да бъдат от ключово значение за изграждането на една ориентирана към бъдещето европейска икономика, която да осъществи екологичния преход; следователно счита, че мобилизирането на ЕФПГ трябва да бъде включено в рамките на по-всеобхватни ответни мерки на политиката, за да се гарантира, че засегнатите работници ще намерят подходящи възможности за работа, в съответствие с техните квалификации и умения;
8.	призовава за извършване на задълбочени окончателни оценки на прилаганите мерки, включително предоставяне на ясна информация за използването на средствата и за това дали те се изразходват в съответствие с одобрените планове, по-специално в случаите на пряка финансова подкрепа, например подкрепа за стартиращи предприятия и инвестиции; освен това изисква данни за броя на работниците, които са се реинтегрирали успешно на пазара на труда, както и за тези, които са участвали в мерки за обучение и повишаване на квалификацията;
9.	отбелязва, че Швеция е започнала да предоставя персонализирани услуги на бенефициерите от целевата група и е поела административните разходи за прилагането на ЕФПГ на 25 октомври 2024 г., и че следователно периодът на допустимост за предоставяне на финансов принос от ЕФПГ ще стартира от тази дата до съответно 24 месеца и 31 месеца след датата на влизане в сила на решението за финансиране;
10.	отбелязва, че шведските органи са представили гаранции, че принципите на равно третиране и недискриминация ще се спазват при достъпа до предложените действия и тяхното изпълнение, както и че няма да се допуска двойно финансиране;
11.	заявява отново, че помощта от ЕФПГ не трябва да замества действията, които са задължение на предприятията по силата на националното законодателство или на колективни трудови договори; 
12.	подчертава спешната необходимост от съгласувани и координирани усилия на Съюза за гарантиране на конкурентоспособността и стратегическата автономност, разработени в тясно партньорство с държавите членки и регионите с цел запазване на ориентираната към бъдещето заетост в сферата на промишлеността в Европа, която да отговаря на изискванията за европейска промишлена автономност и да укрепва позицията на Съюза в някои стратегически сектори, като например сектора за производство и доставка на акумулаторни батерии, като същевременно се постига напредък по отношение на екологичния и цифровия преход на Съюза; подчертава, че само една стабилна, издържлива и устойчива европейска икономика може да предотврати ефективно широкомащабните съкращения, като по този начин на първо място се намали необходимостта от намеса на ЕФПГ; подчертава необходимостта да се гарантира ясна разпознаваемост и видимост на финансирането от Съюза, за да се подчертае неговата добавена стойност и европейската солидарност, присъща за ЕФПГ; призовава за последователна и целенасочена комуникация с бенефициерите, регионалните и местните органи, социалните партньори, медиите и широката общественост; изразява съжаление за това, че промишлеността на Съюза за производство на акумулаторни батерии страда от субсидиите, които китайското правителство предоставя на производителите от страната, като по този начин нарушава конкуренцията в световен мащаб;
13.	одобрява приложеното към настоящата резолюция решение;
14.	възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз;
15.	възлага на своя председател да предаде настоящата резолюция, включително и приложението към нея, съответно на Съвета и на Комисията.

